钦定古今图书集成/明伦汇编/官常典/第204卷 > 萧嵩
## 钦定古今图书集成/明伦汇编/官常典/第204卷 > 萧嵩

按《唐书萧瑀传》：瑀从子钧，钧子瓘，瓘子嵩，貌伟秀，美
须髯。始娶会稽贺晦女，僚婿陆象先宰相子，时为洛阳尉，已有名，士争往交，而嵩汨汨未仕，人不之异。夏
荣者善相，谓象先曰：“君后十年，贵冠人臣，然不若萧
郎位高年艾，举门蕃炽。”时人不许。神龙元年，始调洛
州参军事，桓彦范为刺史，待以异礼。河北黜陟使姜
师度以为判官。开元初，擢中书舍人。时崔琳、王丘、齐
澣皆有名，以嵩少学术，不以辈行许也，独姚崇称其
远到。历宋州刺史，迁尚书左丞。十四年，以兵部尚书
领朔方节度使。既赴军，有诏供帐饯定鼎门外，元宗
赋诗劳行。会吐蕃大将悉诺逻恭禄及烛龙莽布支
陷瓜州，执刺史田元献，回纥又杀凉州守将王君㚟，
河、陇大震。帝择堪任边者，徙嵩河西节度使，判凉州
事，封兰陵县子。嵩表裴宽、郭虚己、牛仙客置幕府，以
建康军使张守珪为瓜州刺史，完树陴坞，怀保边人。
于时悉诺逻恭禄威憺诸部，吐蕃倚其健噬边。嵩乃
纵反间，示疑端，赞普果诛之。使悉末明攻瓜州，守珪
拒甚力，虏引却。会鄯州都督张志亮破贼青海西，嵩
又遣副将杜宾客率彊弩四千，与吐蕃战祁连城下。
自晨迄晡，乃大溃，斩一将，虏哭震山谷。露布至，帝大
悦，授嵩同中书门下三品，又官一子，恩顾第一。十七
年，进兼中书令。自张说罢宰相令缺四年，嵩得之。然
常遥领河西节度，在公慎密，人莫见其际。子衡，尚新
昌公主。嵩妻入谒，帝呼为亲家母，仪物贵甚。俄封徐
国公。初，裴光廷与嵩数不协，光廷卒，帝委嵩择相，嵩
推韩休。及休同位，峭正不相假，至校曲直帝前。嵩惭，
乞骸骨。帝慰之曰：“朕未厌卿，何庸去乎？”嵩伏曰：“臣待
罪宰相，爵位既极，幸陛下未厌，得以乞身。有如厌臣，
首领且不保，又安得自遂？”因流涕。帝为改容曰：“卿言
切矣，朕未能决。第归夕当有诏。”俄遣高力士诏嵩曰：
“朕将尔留，而君臣谊当有始有卒者。”乃授尚书右丞
相，与休皆罢。是日，荆州进黄柑，帝以紫帉包赐之。擢
子华给事中。久之，进太子太师。而幽州节度使张守
珪坐赂中人牛仙童得罪。李林甫素忌嵩，因言嵩尝
以城南墅遗仙童，贬青州刺史，寻复拜太子太师，固
请老，见许。嵩退，修莳园区，优游自怡，家饶财而华为
工部侍郎，衡以尚主位三品，就养，年逾八十，世艳其
荣。天宝八载卒，赠开府仪同三司。